Leerlinge kry ekstra steun hier | Netwerk24
Leerlinge kry ekstra steun hier
Deur Suzaan Potgieter 17 Februarie 2020 05:00
Die splinternuwe Curro Uitzicht in Durbanville is net die plek vir leerlinge wat bykomende akademiese ondersteuning benodig.
Dié onafhanklike skool in Durbanville bied ondersteunde leer aan gr. 1- tot 12-leerlinge met ’n benadering tot gespesialiseerde onderrig binne die hoofstroomkurrikulum wat gerig is op leerlinge wat bykomende ondersteuning benodig om vereiste bekwaamhede in die vernaamste akademiese vaardighede te behaal.
’n Gewone KABV-hoofstroomkurrikulum (kurrikulum-en-assessering-beleidsverklaring of Caps) word gevolg, maar die klasse is heelwat kleiner. Dus is dit makliker vir die onderwysers en gespesialiseerde terapeute om ’n persoonlike verhouding met elke leerling te bou.
Almal leer verskillend
Volgens die skool leer leerlinge nie almal op dieselfde manier nie en by Curro Uitzicht gaan ondersteunde leer hand aan hand met akademiese ingryping uit die boonste rakke.
“Ons poog om elke kind in ’n gekoesterde omgewing met die beste akademiese leervaardighede toe te rus. Die taal van onderrig is Afrikaans en Engels.”
Die skool se sentrum vir leerling-ondersteuning is ook so ontwerp dat die arbeidsterapeut persoonlike aandag aan leerlinge kan gee wat meer hulp benodig as wat in die klaskamer gegee word.
“Deur die jong leerlinge se groot motoriese, fyn motoriese, sensories-motoriese vaardighede en visuele persepsie te verbeter, kan leerlinge hul eie akademiese struikelblokke bestuur en basiese vaardighede soos lees, skryf, knip, inkleur ens. bemeester. Daar word ook sterk gefokus om leerlinge se spel-, taal- en wiskundige vaardighede in ’n kleingroep-omgewing te help slyp, met die hulp van ons leerondersteuningspersoneel,” luidens die skool.
Laastens het hulle ook ’n skoolvoorligter wat vir leerlinge leiding in sosiale en persoonlike ontwikkeling bied, akademiese doelwitte stel en help gedragsprobleme oorkom wat uit angs spruit.
Meer oor: Durbanville | Onderrig | Leerders
Musiek deel van leerders se lewe